In nomine sancte et individue Trinitatis. Notum sit omnibus inter ecclesiam Deiloci et ecclesiam Sancti-Juliani Autissiodorensis motas fuisse querelas. Ecclesia Sancti-Juliani calumpniabatur in territorio Ville-pedis partem terrarum juxta viam ab umfraculo usque ad terras in monte, retro vineam, et partem terre in qua curia et porta sita erat. Et ecclesia Deiloci querebatur quedam alia. Super his inter ecclesias tali modo pax reformata est: ecclesia Deiloci dedit Sancto-Juliano terram que erat inter terras ejus circiter tria vel quatuor jugera, ex ea parte vie in qua grangia Sancti-Juliani sita est. Dispositumque est quod via erit meta inter ecclesias in his que sunt juxta viam, et ex utraque parte vie eo modo tenebitur quo in reformatione pacis tenebatur. Ut autem hoc in perpetuum ratum esse possit, cirographum factum est, cujus ea pars quam fratres habent Deiloci sigillo Sancti-Juliani, ea pars quam ecclesia Sancti-Juliani habet, sigillo Deiloci firmata est. Hujus rei testes sunt, ex parte Deiloci, Symon, decanus de Ebrola; Guido, prior Sancti-Mariani, frater Petrus Sancti-Juliani. Ex alia parte, Stephanus, sacrista Autissiodorensis, Petrus, capellanus Sancti-Martini; Stephanus prepositus Sancti-Juliani. Factum est hoc per manum Hugonis, abbatis Deiloci, et Elvidis, abbatisse Sancti-Juliani, assensu utriusque capituli, anno ab Incarnatione Domini Mº Cº LXXº VIº.